Industrija li kulma jmur qiegħda tikber hija l-industrija tal-films. Sa Diċembru tal-2013, din l-industrija kienet trendi biss mal-€5 miljun fis-sena. F'sentejn biss, din l-industrija mhux talli rpiljat, iżda talli matul is-sena li għaddiet ħalliet xejn inqas minn €100 miljun fl-ekonomija Malija. Fil-fatt, din hija l-ogħla rata li qatt ġiet irreġistrata f'pajjiżna f'90 sena minn mindu bdew jinġibdu l-films f'pajjiżna. Minkejja dawn is-suċċessi, il-ħidma mhix se tieqaf hawn, b'aktar impjiegi mistennija jinħolqu f'din l-industrija fiż-żmien li ġej. Fuq il-ħidma sfiqa tal-Kummissjoni tal-Films u fuq il-pjani li jmiss, GLEN FALZON tkellem mal-Kummissarju tal-Films ENGELBERT GRECH. Fiex wasal il-proċess tal-għażla fejn tidħol it-tmexxija tal-Malta Film Studios? X'inhuma l-pjani? Il-Malta Film Studios huma importanti ħafna għall-industrija tagħna. Għal żmien twil ġew traskurati, iżda l-Gvern għandu viżjoni sabiex dawn jingħataw ħajja ġdida u fihom isir investiment kbir. Il-Gvern diġà ppubblika Espressjoni ta' Interess li fih ipparteċipaw numru kbir ta' kumpaniji internazzjonali. Issa jmiss it-tieni fażi ta' dan il-proċess kompetittiv, li hija s-Sejħa għall-Proposti, u li se toħroġ f'qasir żmien. L-interess iġġenerat f'dawn l-istudios huwa vot ta' fiduċja fl-industrija tal-films, hekk kif investituri internazzjonali qed jaraw potenzjal kbir f'Malta. X'taħseb li kienu l-aqwa u l-aħjar kisbiet li għamlet s'issa din il-Kummissjoni tal-Films? F'dawn l-aħħar snin l-industrija tal-films kienet waħda mis-setturi ekonomiċi li żviluppaw b'rata għolja ħafna. Fuq livell nazzjonali rajna sforz kollettiv sabiex din l-industrija tirnexxi, u kulħadd ta kontribut importanti sabiex jinkiseb suċċess. Il-Gvern u s-settur privat ħadmu id f'id sabiex ġew attirati lejn Malta films kbar, b'atturi popolari ħafna, fosthom Angelina Jolie, Brad Pitt, Christian Bale, Michael Fassbender, u oħrajn. Qed nagħtu wkoll ħafna importanza lill-industrija indiġena permezz ta' għajnuna lil dawk il-Maltin u l-Għawdxin li jridu jipproduċu l-films tagħhom. Il-Kummissjoni ħolqot sensiela ta' inċentivi ġodda sabiex it-talenti lokali jingħataw spinta u jinħolqu opportunitajiet ġodda. X'kontribut qed tagħti l-industrija tal-films fit-tkabbir ekonomiku li qed jesperjenza bħalissa? Il-Kummissjoni tal-Films irnexxielha tagħti dimensjoni ġdida lill-industrija. Il-Gvern ħadem fuq strategija cara li wasslet biex is-sena 2015 kienet waħda rekord. F'din is-sena l-industrija tal-films iġġenerat madwar €100 miljun fl-ekonomija Maltija. Din hija l-għola rata li qatt ġiet reġisrata f'90 sena mindu bdew jinġibdu l-films f'pajjiżna. Dan kollu qed iwassal għal ħolqien ta' impjiegi ġodda. Dan is-suċċess ta' bħalissa kif jikkuntrasta ma' snin preċedenti? Aktar milli nħarsu lura, irridu nħarsu 'l quddiem b'ottimiżmu. Illum l-industrija żviluppat ħafna u l-Kummissjoni tal-Films għandha pjan ċar immirat biex tkompli tiżviluppa. Din is-sena għamilna pass importanti ħafna u fassalna l-ewwel politika nazzjonali speċifikament għall-industrija tal-films. Hemm pjan ta' ħames snin li diġà beda jħalli r-riżultati mixtieqa. Qed jirnexxilna niġġeneraw xogħol kontinwu grazzi għad-diversifikazzjoni tas-servizzi li qed noffru. Malta u Għawdex mhux biss qed jattiraw films, iżda wkoll sensiliet tat-televiżjoni u riklami ta' ditti internazjonali. X'inhuma dawk l-isfidi li qed tiffaċċja bħalissa l-industrija lokali tal-films? L-industrija tal-films hija waħda dinamika ħafna u Malta qiegħda kontinwament tiffaċċja sfidi ġodda. Il-kompetizzzjoni fuq livell internazzjonali qiegħda dejjem tiżdied, b'diversi pajjiżi joffru inċentivi bħal ta' Malta biex jattiraw films lejhom. Għal dan il-għan il-Kummissjoni tal-Films qiegħda kontinwament taġġorna l-inċentivi tagħha sabiex dawn jibqgħu rilevanti. Sfida oħra hija li nkomplu ntejbu r-riżorsi umani. Il-Maltin u l-Għawdxin huma magħrufa għat-talent li għandhom, u l-Kummissjoni tal-Films qiegħda dejjem tinvesti sabiex in-nies tal-industrija jingħataw taħriġ ġdid. Qed naħdmu wkoll mal-MCAST u l-Università sabiex aktar żgħażagħ jibdew jaħdmu fl-industrija tal-films, u jkollhom ħiliet ġodda. Il-kors tal-Masters fl-Università ta' Malta issa dieħel fit-tieni sena konsekuttiva. Bħala parti mill-politika nazzjonali għall-films, il-Gvern se jintroduċi wkoll sistemi ġodda li jirregolaw aħjar l-industrija. Fosthom hemm regoli ġodda li jħarsu d-drittijiet tal-ħaddiema. X'qed isir b'mod konkret biex l-industrija lokali tal-films tiġi promossa u mħeġġa? Qed ninvestu ħafna fir-riżorsi umani u ninċentivaw investiment fl-infrastruttura tal-pajjiż. Il-Kummisjoni tal-Films qed tgħin fit-taħriġ tan-nies fl-industrija permezz ta' kollaborazzjoni mal-MCAST u mal-Università ta' Malta, fejn għall-ewwel darba beda kors speċjalizzat għall-films. Il-Kummissjoni tal-Films nefqet ukoll madwar miljun ewro fi skemi ta' taħriġ sabiex nies fl-industrija jiksbu l-ħiliet neċessarji. Il-Film Fund ġie msaħħaħ sabiex tingħata spinta lill-produzzjoni ta' films Maltin u Għawdxin filwaqt li ġie stabbilit fond kompletament ġdid sabiex kumpaniji lokali jingħaqdu ma' kumpaniji barranin u jipproduċi films u sensiliet għas-suq internazzjonali. Il-Co-Production Fund qed ikun suċċess u qed naraw riżultati tajbin ħafna, b'kollaborazjoni ma' diversi pajjiżi fosthom il-Kanada. F'dik li hija infrastruttura, il-Gvern qed jinċentiva l-bini ta' sound stages, li huma xi ħaġa kompletament ġdida għal Malta, u se jgħinu sabiex tattira films tul is-sena kollha, anke fix-xhur tax-xitwa. X'ħidma qed issir biex Malta u l-kwalitajiet tagħha jiġu promossi? Il-Kummissjoni tal-Films kontinwament tippromovi lil Malta fuq livell internazzjonali. Qed inkunu preżenti fl-aktar film festivals prestiġjużi sabiex nippromovu lil pajjiżna bħala destinazzjoni għall-films. Fl-istess ħin, matul is-sena kollha ssir kampanja ta' marketing fuq l-aktar rivisti u siti popolari fl-industrija tal-films. Grazzi għal din l-istrateġija, illum il-ġurnata Malta hija magħrufa sew mal-produtturi tal-films internazzjonali u qed tattira proġett wara l-ieħor. X'taħseb li huma l-vantaġġi li għandu pajjiżna li jwasslu biex jattiraw produtturi ta' fama kbira? Malta għandha pakkett ta' inċentivi tajjeb ħafna għall-produtturi internazzjonali. Dawn l-inċentivi ġew riveduti mill-Gvern sentejn ilu u qed jattiraw ħafna proġetti lejn pajjiżna. Importanti ħafna wkoll huma l-varjetajiet kbar ta' postijiet tajbin għall-filming li għandna f'Malta u Għawdex. F'Malta għandna wkoll crew tajjeb ħafna, b'ħaddiema ta' ħila u b'esperjenza kbira fl-industrija tal-films li huma kapaċi jaħdmu fuq kull tip ta' film. Fatturi oħra li jagħmlu lil Malta post tajjeb għall-films huma l-klima tajba, il-fatt li kulħadd jitkellem bl-Ingliż, l-infrastruttura, u l-livell għoli ta' lukandi u ristoranti.